529.45 കിലോമീറ്റര് പാതയ്ക്ക് സംസ്ഥാനം പ്രതീക്ഷിക്കുന്നത് 63,941 കോടി 1.26 ലക്ഷം കോടിയാകുമെന്ന് നീതി ആയോഗും പദ്ധതി തയ്യാറാക്കല് പ്രാരംഭ നടപടികള് പോലും പൂര്ണ്ണമാക്കാതെ സര്വ്വേയും എസ്റ്റിമേറ്റും ഇല്ലാതെയുള്ള കെ റെയിലിലെ കണക്കുകൂട്ടല് കേരളത്തെ തകര്ക്കുമോ? പത്തനംതിട്ട : കേരളത്തില് സില്വര് ലൈന് റെയില്വേ പാത നടപ്പാക്കില്ലെന്ന് റിപ്പോര്ട്ട്. പദ്ധതിക്കു വേണ്ടി സമഗ്ര പദ്ധതി റിപ്പോര്ട്ട് ഡി.പി.ആര് തയാറാക്കിയതു പ്രാരംഭ നടപടികള് പൂര്ണമാക്കാതെ എന്നാണ് റിപ്പോര്ട്ട്.. ഇതോടെ, 64,000 കോടി രൂപ ചെലവില് പദ്ധതി പൂര്ത്തിയാകുമെന്നുള്ള കെറെയില് അധികൃതരുടെ വാദം പൊള്ളയാണെന്ന് തെളിഞ്ഞുവെന്നാണ് റിപ്പോര്ട്ട്. ലേസര് സര്വേ മാത്രമാണു നടത്തിയത്. വിവിധ പ്രദേശങ്ങളില് പാതയുടെയും നിലവിലുള്ള കെട്ടിടങ്ങളുടെയും മലനിരകളുടെയും ഉയരം കണക്കാക്കുന്നതിനുള്ള ടോപ്പോഗ്രാഫിക്കല് സര്വേ നടത്തിയിട്ടില്ലെന്നാണ് വിമര്ശനം. ശാസ്ത്രസാഹിത്യ പരിഷത്ത് അടക്കമുള്ളവര് ഈ പദ്ധതിക്കെതിരെ വിമര്ശനം ഉയര്ത്തിയിരുന്നു. ഇതിനിടെയാണ് പുതിയ റിപ്പോര്ട്ടുകള്. പദ്ധതി മേഖലയിലെ ജലനിരപ്പ്, ജലാശയങ്ങള്ക്കു മുകളിലൂടെയുള്ള പാലം, എലിവേറ്റഡ് പാലം, മണ്ണിന്റെ ഘടന, അടിത്തറ നിര്മ്മാണത്തെപ്പറ്റിയുള്ള വിലയിരുത്തല് എന്നിവ കണക്കാക്കാനുള്ള ഹൈഡ്രോഗ്രാഫിക് പഠനവും നടത്തിയില്ല. ഈ സര്വേകള് നടത്താന് ടെന്ഡര് ക്ഷണിച്ചതു കഴിഞ്ഞയാഴ്ചയാണെന്ന് മംഗളം റിപ്പോര്ട്ട് ചെയ്യുന്നു. സ്റ്റേഷനുകളുടെ രൂപരേഖ, എസ്റ്റിമേറ്റ് എന്നിവയും തയാറാക്കിയിട്ടില്ലെന്നാണ് വാര്ത്ത. പത്തു സ്റ്റേഷനുകളുടെ നിര്മ്മാണത്തിനു പ്ലാന് തയാറാക്കുന്നതിനു ടെന്ഡര് ക്ഷണിച്ചത് ഏതാനും ദിവസം മുമ്ബാണ്. പദ്ധതി പൂര്ത്തിയാകുമ്ബോള് 1,30,000 കോടി രൂപ ചെലവാകുമെന്ന് നിതീ ആയോഗ് നേരത്തെ വ്യക്തമാക്കിയിരുന്നു. ഇതോടെ സംസ്ഥാനത്തെ കടക്കെണിയിലാക്കുന്നതാകും സില്വര് ലൈന് എന്ന വിമര്ശനവും ശക്തമാണ്. മറ്റു സംസ്ഥാനങ്ങളില് അതിവേഗ, അര്ധ അതിവേഗ പാതകളുടെ നിര്മ്മാണം കേന്ദ്ര സര്ക്കാരിന്റെ അധീനതയിലുള്ള നാഷണല് ഹൈസ്പീഡ് റെയില് കോര്പ്പറേഷനാണു നടത്തുന്നത്. സില്വര് ലൈന് പദ്ധതിയാകട്ടെ, റെയില്വേയുമായി ബന്ധപ്പെട്ട വിവിധ പദ്ധതികള് നടപ്പാക്കുന്നതിനുവേണ്ടി സംസ്ഥാന സര്ക്കാര് രൂപീകരിച്ച കേരളാ റെയില് ഡെവലപ്മെന്റ് കോര്പ്പറേഷന്റെ ചുമതലയിലാണ്. റെയില്വേയുടെ സമ്മതവും കേന്ദ്ര സഹായവും ലക്ഷ്യമിട്ടാണ് ഇതു ചെയ്തത്. ബജറ്റ് പദ്ധതിയല്ലാത്തതിനാല് കേരളം ഉദ്ദേശിക്കുന്നത്ര പണം കേന്ദ്രത്തില്നിന്നു ലഭിക്കില്ല. ഇതോടെ കടം എടുത്ത് പദ്ധതി നടപ്പാക്കേണ്ടി വരും. ഇത് വലിയ ബാധ്യതയുമാകും. നിര്ദ്ദിഷ്ട സില്വര് ലൈന് അതിവേഗ റെയില്പ്പാതയുടെ നിര്മ്മാണത്തില് യാതൊരു അധികബാധ്യതയും കേന്ദ്രം വഹിക്കില്ലെന്ന് നീതി ആയോഗ് വ്യക്തമാക്കിയിട്ടുണ്ട്. പദ്ധതിയുടെ വിശദാംശങ്ങള് പരിശോധിച്ച നീതി ആയോഗ് റെയില് മന്ത്രാലയത്തിന്റെ വിഹിതമായി പറഞ്ഞിട്ടുള്ള 2150 കോടി രൂപയില് കൂടുതല് ഒന്നും പ്രതീക്ഷിക്കേണ്ടെന്നും അറിയിച്ചു. അധികപണം കണ്ടെത്തലും കടംവീട്ടലും പൂര്ണമായും സംസ്ഥാനത്തിന്റെ ചുമതലയില് ആണെന്നാണ് നീതി ആയോഗ് അറിയിച്ചത്. രണ്ട് വ്യവസ്ഥകള് നീതി ആയോഗ് മുന്നോട്ട് വെച്ചു. കേന്ദ്ര ബജറ്റ് വിഹിതത്തില് നിന്ന് പിന്നീട് പദ്ധതിക്ക് പണം കിട്ടില്ലെന്നതാണ് ഒന്ന്. അധികച്ചെലവിന് സംസ്ഥാനം കടമെടുത്താല് വരുന്ന പലിശ, മറ്റ് ബാധ്യതകള് എന്നിവ സ്വയം വഹിക്കണമെന്നതാണ് മറ്റൊരു നിലപാട്. 529.45 കിലോമീറ്റര് പാതയ്ക്ക് 63,941 കോടിയാണ് കേരളം പ്രതീക്ഷിക്കുന്ന ചെലവ്. പക്ഷേ പദ്ധതിച്ചെലവ് 1.26 ലക്ഷം കോടിയെങ്കിലും വന്നേക്കാമെന്ന് കേന്ദ്ര ധനമന്ത്രാലയം സംശയം പ്രകടിപ്പിച്ചിരുന്നു. എന്നാല് റെയില് െഡവലപ്മെന്റ് കോര്പ്പറേഷന് ആത്മവിശ്വാസത്തിലാണ്. കിലോമീറ്ററിന് 120 കോടി മതിയാകുമെന്ന് അവര് വിലയിരുത്തി. രാജ്യത്തെ മറ്റിടങ്ങളില് കിലോമീറ്ററിന് 80 കോടിവരെ മാത്രമേ വേണ്ടിവന്നുള്ളൂ. അതേസമയം റെയില് മന്ത്രാലയം ആദ്യം വഹിക്കുമെന്ന് പറഞ്ഞ 7720 കോടിയില് നിന്ന് പിന്നാക്കംപോയി 2150 കോടിയായി വിഹിതം കുറച്ചതിലൂടെ കേരളത്തിന്റെ ബാധ്യത ഏറുകയാണ്. എന്നാല് നാല് മണിക്കൂര്കൊണ്ട് തിരുവനന്തപുരംകാസര്കോട് യാത്ര കേരളത്തിന്റെ വികസനചരിത്രത്തില് നേട്ടമാകുമെന്നാണ് സംസ്ഥാനം വിലയിരുത്തുന്നത്. കെറെയില് പദ്ധതിയുടെ സമഗ്ര പാരിസ്ഥിതിക ആഘാത പഠനം ഇ.ഐ.എ നടത്തണമെന്നും വിശദ പദ്ധതി രേഖ ഡി.പി.ആര് ജനങ്ങള്ക്ക് ചര്ച്ചയ്ക്കായി നല്കണമെന്നും ശാസ്ത്രസാഹിത്യ പരിഷത്ത് നേരത്തെ ആവശ്യപ്പെട്ടിരുന്നു. അത്തരമൊരു ചര്ച്ച നടക്കും വരെ പദ്ധതി സംബന്ധിച്ച എല്ലാ പ്രവര്ത്തനങ്ങളും നിര്ത്തിവയ്ക്കണമെന്നും പരിഷത്ത് ആവശ്യപ്പെട്ടിരുന്നു. കേരളത്തിലെ ഗതാഗത സൗകര്യങ്ങള് മെച്ചപ്പെടുത്താന് വേണ്ടത് സമഗ്രമായ ഗതാഗത നയവും അതിനനുസൃതമായ പ്രവര്ത്തനങ്ങളുമാണ്. പൊതുഗതാഗതത്തെ കേന്ദ്രമാക്കിയാവണം അത്തരമൊരു നയം ആസൂത്രണം ചെയ്യേണ്ടത്. റെയില് ഗതാഗതമാകണം അതിന്റെ കേന്ദ്ര സ്ഥാനത്തെന്നും പരിഷത്ത് നിര്ദ്ദേശിച്ചിരുന്നു. Stories you may Like